ለኮሚሽኑ በ73 ነጥብ 7 ሚሊዮን ብር በላይ ወጪ ሕንፃዎች እየተገነቡ ነው
አዲስ አበባ፦የአዲስ አበባ አስተዳደር ኮንስትራክሽን ቢሮ ለእሳትና አደጋ ስጋት ሥራ አመራር ኮሚሽን የሚረዱ ሕንፃዎችን ከ73 ነጥብ 7 ሚሊየን ብር በላይ በሆነ ወጪ እያስገነባ መሆኑን አስታወቀ። 
በኮንስትራክሽን ቢሮ የኮንስትራክሽን ኮንትራት አስተዳደር ዳይሬክቶሬት ዳይሬክተር አቶ ያሬድ ታደሰ በተለይ ለዝግጅት ክፍላችን እንደገለጹት፣ በአዲሱ በጀት ዓመት በቂርቆስ ቅርንጫፍ እሳት አደጋ መከላከያ ጣቢያ ለሚካሄደው ማስፋፊያ ሕንፃ ግንባታና በጀሞ ለሚገነባው የእሳት አደጋ መከላከያ ጣቢያ 66 ሚሊየን 197 ሺ 222 ብር መመደቡን ተናግረዋል። 
በተጠናቀቀው በጀት ዓመት በቂርቆስ ለመገንባት ታስቦ የነበረው የእሳት አደጋ ማስፋፊያ ሕንፃ ግንባታ የዲዛይ ለውጥ በመደረጉ ምክንያት ግንባታው አለመጀመሩን የተናገሩት ዳይሬክተሩ፣ በአዲሱ በጀት ዓመት በ8 ሚሊየን 946ሺ 142 በሆነ ወጪ እንደሚገነባ አስረድተዋል። 
በንፋስ ስልክ ላፍቶ ክፍለ ከተማ ጀሞ አካባቢ አዲስ የእሳት አደጋ መከላከያ ጣቢያ በ57 ነጥብ 2 ሚሊየን ብር በላይ በሆነ ወጪ በአዲሱ በጀት ዓመት ለመገንባ መታሰቡንና አማካሪ ድርጅት በመቅጠር ውል ለመዋዋል ዝግጅት እየተደረገ መሆኑን አቶ ያሬድ ገልጸዋል። 
በአራዳ ቅርንጫፍ እሳት አደጋ መከላከያ ጣቢያ በ7 ነጥብ 5 ሚሊየን ብር በላይ ወጪ ሲገነባ የነበረው ባለ ሁለት ፎቅ ሕንፃ ግንባታ 80 በመቶ መድረሱን እና በ2ሺ13 በጀት የመጀመሪያው ሩብ ዓመት ተጠናቅቆ ለአገልግሎት እንደሚበቃም አስታውቀዋል። 
የአዲስ አበባ ከተማ አስተዳደር የእሳትና አደጋ ስጋት ሥራ አመራር ኮሚሽን ኮሚሽነር አቶ ሰለሞን ፍስሐ በበኩላቸው፣ ኮሚሽኑ የእሳትና ድንገተኛ አደጋዎችን የመከላከል ሥራዎችን በመዲናዋ እና በመዲናዋ ዙሪያ ለሚገኙ የኦሮሚያ አዋሳኝ አካባቢዎች እንደሚሰጥ ገልጸው ፣ በጀሞ ለመገንባት የታቀደው የእሳት አደጋ መከላከያ ቅርንጫፍ በአካባቢዎቹ አደጋ ቢከሰት የበለጠ በቅርብ ተደራሽ ለመሆን እንደሚያስችል አመልክተዋል።
አዲስ ዘመን ሰኔ 15/2012
ኃይለማርያም ወንድሙ